Správa zo stretnutia generálnych riaditeľov pre mládež krajín EÚ

Dátum :    19.- 21. marec 2012
Miesto :   Akadémia v Sorø, Sorø,  Dánsko
Účastníci za Slovenskú republiku: Eva Masárová (MŠVVaŠ SR),  Viliam Michalovič (IUVENTA), Ivan Hromada (SZ SR pri EÚ)

Konferencia o mládeži a stretnutie generálnych riaditeľov pre mládež sa konali v dňoch 18.- 21. marca  2012 v  Sorø  v rámci dánskeho  predsedníctva v Rade EÚ.  Zúčastnené boli všetky členské štáty EÚ, ako aj predstavitelia Chorvátska, Nórska, Čiernej Hory a Rady Európy. V rámci programu  prebehlo aj spoločné stretnutie s viac ako stovkou mladých ľudí, ktorí sa zúčastnili akcie pre mládež organizovanej dánskym PRES. Ústrednou témou bola podpora tvorivosti, inovatívneho potenciálu a talentu mladých ľudí.  V rámci konferencie o mládeži  prebiehali počas 4 dní paralelné zasadania 7 workshopov na nasledovné témy:
1. participácia mládeže – voľby
2. participácia mládeže – vek prvovoličov
3. motivácia pre participáciu
4. nový program EÚ v oblasti mládeže
5. podporné mechanizmy a participácia
6. médiá a participácia
7. participácia a inovácie

Jednotlivé workshopy sa zaoberali prípravou odporúčaní, ktoré boli neskôr spoločne prijaté. Dokument so 14 odporúčaniami je prístupný na nasledovnom odkaze:
http://ec.europa.eu/youth/documents/joint_recommendations_eu_youth_conference_soro_20_march.pdf
  
Niektoré z odporúčaní sa dostane do návrhu záverov Rady o podpore tvorivého a inovačného potenciálu mladých ľudí, ktoré sa momentálne prerokúva na PS pre mládež. 

Agenda a priebeh zasadania

1. Otvorenie

Stretnutie generálnych riaditeľov zodpovedných za mládež otvoril a viedol Torben Rasmussen, generálny riaditeľ pre medzinárodné vzťahy na dánskom ministerstve školstva. 

2. Informácie Predsedníctva

PRES podalo informácie o aktuálnom stave procesu štruktúrovaného dialógu a pripomenul celkovú prioritu aktuálneho tria, ktorou je participácia mládeže. Dánske predsedníctvo sa v jej rámci venuje téme podpory tvorivosti, inovatívneho potenciálu a talentu mladých ľudí. Cyperské predsedníctvo nadviaže oblasťou lokálnej demokracie. 

PRES uviedlo, že PS pre mládež sa začala venovať prerokúvaniu návrhu záverov Rady o podpore tvorivosti, inovatívneho potenciálu a talentu mladých ľudí.

3. Informácie Komisie  

 Generálny riaditeľ EK pre vzdelávanie, mládež a kultúru J. Truszczynski hovoril o téme podpory iniciatívy a podnikavosti mladých ľudí. Pripomenul ciele stratégie Európy 2020, ktoré sa týkajú mladých ľudí: 75% zamestnanosť, 40% účasť na vysokoškolskom vzdelávaní a podiel predčasne opúšťajúcich školu pod 10%. Zmienil alarmujúco vysokú nezamestnanosť mládeže, ktorá je v 8 ČŠ vyššia ako 35%. Problém v týchto ČŠ sa pokúšajú vyriešiť tzv. akčné tímy Komisie. 

Podelil sa o informácie o iniciatíve „Príležitosti pre mladých“. Vzhľadom k pretrvávajúcej 21% miere nezamestnanosti mladých ľudí Komisia žiada zainteresované strany, aby spojili svoje sily a podnikli kroky v boji proti nezamestnanosti mládeže. V rámci novej iniciatívy s názvom „Príležitosti pre mladých“, ktorú Komisia prijala koncom decembra 2011, sa členské štáty vyzývajú, aby pracovali na predchádzaní predčasnému ukončovaniu školskej dochádzky, pomáhali mladým ľuďom rozvíjať zručnosti požadované na trhu práce, zabezpečovali pracovné skúsenosti a praktickú odbornú prípravu na pracovisku a pomáhali mladým ľudom pri hľadaní prvého zamestnania. Komisia tiež nalieha na členské štáty, aby lepšie využívali Európsky sociálny fond, ktorý naďalej disponuje prostriedkami v hodnote 30 miliárd eur, ktoré dosiaľ nie sú pridelené na projekty. Okrem toho Komisia predložila súbor konkrétnych opatrení, ktoré sa majú financovať priamo z fondov EÚ.

Spomenul aj návrh programu „Erasmus pre všetkých“ a rokovania o nariadení pre ESF. 
Politika mládeže, účasť a práca s mládežou môžu byť dôležité zdroje prispievajúce k zručnostiam pre inteligentný a inkluzívny rast. Podnikateľstvo je jednou z kľúčových kompetencií, ktorá prispieva k získavaniu ďalších kompetencií. Podľa prieskumu Junior Achievement „mäkké zručnosti“ ako komunikácia, riešenie problémov a tímová práca chýbajú dnešným absolventom. Mladí ľudia nadobúdajú podnikateľské zručnosti aj prostredníctvom účasti a dobrovoľníctvom. 
   
Diskusia
DE – vyslovilo sa v zmysle, že politika vzdelávania je časťou politiky mládeže, nie naopak. Preto sa stále nazdáva, že najlepším riešením by bolo ustanovenie samostatného programu pre oblasť mládeže, sú však prístupní kompromisu. 

FR – víta samostatnú kapitolu pre mládež v kompromisnom návrhu PRES. Chýba mu však jeden dôležitý aspekt, a to rozvoj aktívneho európskeho občianstva (podobne LU). Neformálne vzdelávanie je takisto dôležité pre rozvoj mladého človeka ako vzdelávanie formálne. 

ES – uviedlo, že podľa nedávnej štúdie je mládež optimistická ohľadne účasti na správe vecí verejných, a pesimistická ohľadne toho, čo môžu očakávať od politikov. Dôležité je neformálne vzdelávanie, a to aj pre kompetencie, ktoré nie sú priamo vo vzťahu k zamestnateľnosti. 

PL – podporilo DE v požiadavke na samostatný program pre oblasť mládeže. 

BE – uviedlo, že požadujú samostatný program pre oblasť mládeže, s vlastným programovým výborom a rozpočtom.

EE – v posledných rokoch sa snažili pracovať na synergiách ESF, ERDF a programu Mládež v akcii.  

AT - vítajú samostatnú kapitolu pre mládež v kompromisnom návrhu PRES. Požadujú však vlastný programový výbor a rozpočet. 

FI – hovorilo o systéme sociálnych garancií pre mládež. Nevidia problém v dobrej koexistencii  kvalitnej politiky mládeže s politikami vzdelávania a zamestnanosti. Vítajú aktivity, ktoré budú produkovať európsku pridanú hodnotu v týchto oblastiach. Dôležitá je podpora mobility  pracovníkov s mládežou. Podčiarklo význam virtuálnej mobility.

CZ – politika mládeže musí byť viditeľná. Pre implementovanie politiky je potrebné mať efektívny nástroj. Takým je v súčasnosti pre politiku mládeže program Mládež v akcii.  Preto naďalej  požadujú samostatný program pre oblasť mládeže. 

4. EÚ správa o mládeži 2012

Komisia poskytla informácie o príprave európskej správy o mládeži 2012. COM dostala národné správy zo všetkých 33 zúčastnených krajín, ktoré boli vypracované podľa nového formátu. Vo väčšine krajín existuje legislatíva pre oblasť mládeže. V 28 krajinách existujú strategické dokumenty pre oblasť mládeže. EÚ stratégia pre mládež posilnila politiku mládeže v 27 krajinách. COM zverejní správy na svojej stránke. Po ich spracovaní vypracuje COM oznámenie (september), na ktoré bude nadväzovať návrh uznesenia Rady s výsledkami prvého cyklu a prioritami na obdobie 2013 – 2015 (schvaľované na Rade v novembri 2012). 

FI – uviedlo, že by privítalo, keby sa o otázkach spojených so štruktúrovaným dialógom, diskutovalo viac na zasadaniach GR pre mládež. Podobne UK je názoru, že tieto stretnutia by mali slúžiť ako platforma na výmenu názorov a skúseností z implementácii politiky mládeže. 

5. Stav prerokúvania programu Erasmus pre všetkých 

PRES uviedlo, že o návrhu Komisie sa diskutuje od januára 2012. V prvom kompromisnom návrhu PRES sa objavila samostatná kapitola pre oblasť mládež, ktorú teraz prerokuje PS pre mládež a pokúsi sa k nej prijať stanovisko a následne ho odoslať Výboru pre vzdelávanie.

Diskusia
PL – vysvetlilo, prečo naďalej podporuje myšlienku samostatného programu pre mládež

BE – poukázalo na stret kompetencií oblastí vzdelávania a mládeže, kedy sektor vzdelávania by mal rozhodovať o otázkach vo výlučnej kompetencii sektora mládeže

LU – podotklo, že sektor mládeže pristupuje holisticky k problémom mládeže využívajúc dostupné nástroje. Program mládeže je preto veľmi dôležitý pre udržanie tohto holistického prístupu. Oznámilo oficiálne stanovisko vlády a parlamentu Luxemburska požadujúce samostatný program pre mládež.

NL – poďakovalo PRES za návrh kapitoly pre mládež (podobne PT)

Zhrnutie a záver: Stretnutie generálnych riaditeľov pre mládež  poskytlo priestor na výmenu názorov s mladými ľuďmi o aktuálnych výzvach a problémoch mladých ľudí v Európe s osobitným zreteľom na podporu tvorivosti, inovatívneho potenciálu a talentu mladých ľudí.  Komisia na rokovaní informovala o podpory iniciatívy a podnikavosti mladých ľudí a o iniciatíve „Príležitosti pre mladých“. Komisia poskytla informácie o príprave európskej správy o mládeži 2012. COM dostala národné správy zo všetkých 33 zúčastnených krajín, ktoré boli vypracované podľa nového formátu. Po ich spracovaní vypracuje COM oznámenie (september), na ktoré bude nadväzovať návrh uznesenia Rady s výsledkami prvého cyklu a prioritami na obdobie 2013 – 2015 (schvaľované na Rade v novembri 2012). Dánske predsedníctvo informovalo o stave rokovaní o návrhu programu „Erasmus pre všetkých“. 

Spracoval: PhDr. Ivan Hromada, PhD., Stále zastúpenie SR pri EÚ v Bruseli
Brusel, 23.03.2012